L'Ajuntament de Manises guanya un nou pols a l'EMSHI
30 de juliol de 2024

La sala contenciosa administrativa desestima l'incident de nul·litat plantejat per l'EMSHI sense possibilitat de cap recurs

Manises, 30 de juliol de 2024.- L'Entitat Metropolitana de Serveis Hidràulics (EMSHI) ha d'abonar a Manises les externalitats negatives degudes, en el període de 2017 a 2020, més el 25% d'interessos de demora de l'import total que ascendisc a quasi 3 milions d'euros. A més, queda pendent la resolució de la sentència del pagament del cànon de l'any 2021 en la qual l'EMSHI pretenia pagar tan sols 1 € per les externalitats, així com les al·legacions presentades de 2022 d'ara en avant.

En l'última sentència, la sala desestima l'incident de nul·litat plantejat per l'EMSHI i indica que “no s'escau cap recurs” de manera que és el moment en el qual l'Entitat Metropolitana ha de realitzar el pagament. Des del consistori maniser es reclama públicament a l'EMSHI que acate la sentència definitiva i abone l'import sense dilació.

D'altra banda, a Picassent, municipi veí que es troba en la mateixa situació que Manises respecte a una planta potabilitzadora de similars característiques, se li va pagar l'endarreriment de la compensació corresponent l'any 2023, mentre que Manises segueix a l'espera de rebre l'import del cànon reflectit en diferents sentències.